ইম্ফাল, জুলাই ২৮: সাহিত্য থৌপাং লূপ (সথৌলূপ) না লুক্রাম লৈরক য়ুথ ক্লাবকা খুৎশম্নরগা মহাকবি হিজম অঙাংহলগী চহী ১৩০ শুবা মপোক কুমওনগী থৌরম অমা ঙসি ক্লাব অসিগী ওদিটোরিয়ামদা পাঙথোকখ্রে।  চহী খুদিংগী নুমিৎ অসিবু অঙালহলগী নুমিৎ হায়দুনা পালন তৌবগা লোয়ননা ঙসিগী থৌরম অসি ইমাখোলগী ফাউন্ডার প্রেসিদেন্ত দা: আর কে গুনচন্দ্র সিংহনা থৌরম মপু ওইদুনা হৌদোকখি।
 ঙসিগী থৌরম অসিদা লৈখিদ্রবা মহাকবিগী শক্তমদা লৈ কৎতুনা হৌদৈাকখিবগা লোয়ননা মহাকবিনা ইরম্বা মীংচৎ থিবা হায়বা শৈরেং অসি অইবী নিরঞ্জনা ৱাংলেম্বমনা পাথোকখি।  থৌরম অসিগী মতাঙদা সাহিত্য যুব পুরস্কার ফংলবা ৱাংথোই খুমননা হায়খি, ঐখোয়না চাউথোকচরিবা অসি মহাকবি অমা ঐখোয়না ফংজবদগীনি।  লাইপোক অমগুম্লবা মহাকবি অঙাংহলনা খম্বা থোইবী শৈরেং কৌবা মহাকাব্য (ইপিক) অমা ইবিরমদুনা মণিপুরী সাহিত্যণা চাউথোকচবা ঙম্লি।  মখোয়গুম্বা অইবশিং অসি নীংশিংদুনা হৌরক্লিবা মীরোলদা শক্তাকপগী তঙাইফদবা লৈরে।  শক্নাইরবা অইবা দি এল কবুইনা, খম্বা থোইবী শৈরেংদা কবুই সলাং মাইবা হায়বা হীরমদা ৱা ঙাঙখি।  খম্বা থোইবীগী ৱারীদা য়াওরিবা কবুই সলাং মাইবগী অকূপ্পা ৱারীশিং অদু মহাক্না য়াম্না মচা খায়না ফোঙদোকখি।
 থৌরমগী লোইশিল্লকপদা মণিপুরগী শক্নাইরবা অইবা অইবী ২৭ না মশা-মশানা ইবা শৈরৈংশিং পাথোক্তুনা অখন্নবা শৈরৈং শৈদিন্নবদা শরুক য়াখি।  থৌরম মপু ওইখিবা আর কে গুনচন্দ্রনা হায়খি, ঐখোয়গী লাইওইখ্রবা অইবশিংবু নীংশিংবা হায়বসি হিংহৌরিবা ঐখোয়গীদি তঙাইফদবা ইথৌনি।  থৌরম অসিবু শীল্লিবা সাথৌলুপ অমসু ক্লাব অনীবু থাগৎলি।  শৈরেং শৈদিন্নবা অসিদগীসু ঐখোয়না মহাকবি অসিগী চপ চাবা মতীক মগুণ অদুসু খঙবা ঙম্লে। 